Haastige Obi groet Kings óók | Netwerk24
Haastige Obi groet Kings óók
14 November 2015 23:53
Die voormalige Suid-Afrikaanse o.20-vleuel Luther Obi is die jongste speler wat sy rug op die beleërde OP-Kings gedraai het.
Obi het die Kings Vrydagaand ingelig dat hy voortaan by die Blou Bulle gaan speel nadat Tim Whitehead, Tim Agaba en Lizo Gqoboka ook húl kontrakte weens die voortslepende geld­krisis in Port Elizabeth gekanselleer het.
Gqoboka gaan ook Bulle toe, terwyl Agaba môre sal besluit of hy Loftus Versfeld sy nuwe tuiste maak en of hy hom by die Leeus in Johannesburg gaan ­aansluit.
Whitehead, die Kings se kaptein, het nog nie elders ’n heenkome nie.
Rapport verneem dat nóg sterre van die Baai – insluitend die stut Tom Botha en flank Tembelani Bohli – óók binnekort hul tasse sal pak.
“Almal kyk rond. Daar is dié wat besig is om te onderhandel en net stilbly en ander wat nie weet wat om te doen nie. Dis regtig moeilik vir spelers,” sê een agent aan Rapport.
Volgens Xander Janse van Rensburg, die Bulle se hoëprestasiebestuurder, is dié unie “verheug” om Obi en Gqoboka in die Jakarandastad te verwelkom.
“Luther is ’n ou wat ons lank reeds jag – reeds voordat hy verlede jaar van die Luiperds na die Kings geskuif het,” het Van Rensburg by navraag gesê.
“Ons slaan hom hoog aan en glo hy is ’n ster vir die toekoms. As jy na ons groep kyk, het ons op junior vlak nie te veel diepte op vleuel nie en ons glo hy sal dié leemte vul.
“Lizo het ongelooflik baie potensiaal en ons is opgewonde om dié twee nou by ons te hê.”